**ОБЛАСТНА АДМИНИСТРАЦИЯ ЛОВЕЧ**

**КОМИСИЯ ПО БЕЗОПАСНОСТ НА ДВИЖЕНИЕТО**

**М Е Р К И**

**ЗА ПОДОБРЯВАНЕ НА БЕЗОПАСНОСТТА**

**НА ДВИЖЕНИЕ ПРЕЗ 2017 Г.**

**ЮНИ 2017 Г.**

Основна цел на Областната стратегия за подобряване безопасността на движението по пътищата за периода 2011–2020 г. е постоянното ограничаване на броя на пътнотранспортните произшествия и броя на загиналите и ранените граждани.

Целите на стратегията за намаляване на последствията от пътнотранспортните произшествия към 2020 г. са определени спрямо осреднените показателите за периода 2007-2011 г. както следва:

• Намаляване броя на убитите при ПТП с 50%, като през 2020 г. техният брой не трябва да надвишава 11.

• Намаляване броя на ранените при ПТП с 20%, като през 2020 г. техният брой не трябва да надвишава 232.

За постигане на основната цел в стратегията е необходимо ясно обоснована философия, тясно сътрудничество и постоянна комуникация между отделните институции и гражданите.

За изпълнение на приоритетите от Националната стратегия и Областната стратегия за подобряване безопасността на движение по пътищата усилията на всички заинтересовани страни през 2017 г. ще бъдат насочени към изпълнението на следните мерки:

1. **БЕЗОПАСНО ПОВЕДЕНИЕ НА УЧАСТНИЦИТЕ В ДВИЖЕНИЕТО**

Мерките, които са определени за 2017 г. отново са насочени към трите основни групи участници в пътното движение:

**Пешеходци**

Пешеходците са жертва на пътнотранспортни произшествия, дължащи се на неправилни действия на водачите на МПС, техните собствени грешки или неподходяща транспортна инфраструктура. По-голяма част от тежките ПТП с пешеходци настъпват в населените места. Основните рискови групи сред пешеходците са децата до 14 годишна възраст и възрастните хора.

Мерките, които са определени да бъдат изпълнени през 2017 г. за подобряване безопасността на движението на пешеходците са:

• Намаляване интензивността и скоростта на движението в района на училищата, детските градини и площадки;

**Изпълнител:** МВР съвместно с общините

• Обучение свързано с подобряване културата и възпитанието на децата и учениците по безопасност на движението;

**Изпълнител:** МВР съвместно с РУО МОН

**Велосипедисти**

Една от съществените причини за настъпилите ПТП с велосипедисти е липса на подходяща инфраструктура в населените места.

Мерките, които ще бъдат предприети през 2017 г., относно безопасността на движение на велосипедистите, са следните:

• Обучение в училищата и като извънкласна дейност на децата и учениците за безопасно управление на велосипеда;

**Изпълнител:** РУО на МОН съвместно с МВР

• Да се подобри състоянието на материално-техническата база за провеждане на обучението на велосипедисти;

**Изпълнител:** Общините, РУО на МОН

• Осъществяване на контрол, целящ намаляване на ПТП с велосипеди;

**Изпълнител:** МВР съвместно с общините

• Кампании за превенция и промоция /мотивация за използването на каски/.

**Изпълнител:** МВР, РУО на МОН и общините

**Водачи на пътни превозни средства**

Основният виновник за ПТП, ранени и загинали са водачите на превозни средства. Най-честите причини за ПТП са: превишена и несъобразена скорост, употреба на алкохол, неправилно изпреварване и др.

**Превишена и несъобразена скорост**

Анализирайки причините за тежките ПТП с превишена скорост вината е във водачите на МПС, които не съобразяват скоростта на МПС с пътните условия, ограниченията с пътни знаци, ограничената или намалена видимост, наличие на деца и други възникнали условия. Мерките, които ще бъдат предприети за намаляване на ПТП вследствие на превишена и несъобразена скорост са следните:

• Прилагане на диференциран подход при определяне на наказанията за превишаване на скоростта от водачите на МПС в зависимост от мястото на нарушението, вида на МПС, стажа на водача, системността на нарушенията и др.;

**Изпълнител:** МВР

• Ограничаване различията в скоростните режими по републиканската пътна мрежа поради различни крайпътни обекти;

**Изпълнител:** МВР

• Осъществяване на ефективен контрол за регистрация на превишаването на скоростта на движение;

**Изпълнител:** МВР съвместно с общините

• Повишаване познанията на водачите за влиянието на скоростта върху спирачния път и силата на удара при ПТП;

**Изпълнител:** МВР и общините

**Употребата на алкохол или други упойващи вещества**

Управлението на МПС от водачи, които са употребили алкохол или други упойващи вещества е предпоставка за тежки ПТП и сериозна заплаха за останалите участници в движението. Те се характеризират със слаба дисциплина на водачите и пасивност от страна на пътниците за предоставяне на управлението.

За ограничаване на ПТП вследствие употребата на алкохол или други упойващи средства е необходимо:

• Организиране и провеждане на кампании за повишаване познанията на хората за вредното влияние на алкохола и упойващите вещества;

**Изпълнител:** МВР съвместно с Областна администрация и общините

• Въвеждане на система за контрол над водачите на МПС за управление след употреба на алкохол или други упойващи средства;

**Изпълнител:** МВР

• Обучение на полицаите за разпознаване на белезите на наркотичното влияние и засилване на полицейския контрол;

**Изпълнител:** МВР

**Неправилно изпреварване и неспазване на предимството**

Тежките ПТП от неправилното изпреварване са възникнали предимно при забранено движение със скорост по-висока от означената, неправилно изпреварване при други ограничения, ограничена видимост и при насрещно движещо се МПС. Тежките ПТП касаещи неспазване на предимството се характеризират с отнемане на предимство при завиване, отнемане на предимство при разминаване, отнемане предимство на пешеходец, отнемане предимство на ППС при заобикаляне, отнемане на предимство на ППС при пресичане и отнемане на друго предимство регламентиращо се от ЗДв.П.

За намаляване на ПТП вследствие на неправилно изпреварване и неспазване на предимството са предвидени следните мерки:

• Осъществяване на ефективен контрол, целящ намаляване на ПТП по вина на водачите при неправилно изпреварване и неспазване на предимството;

**Изпълнител:** МВР

• Обучение на водачите за последствията от неправилното изпреварване и неспазване на предимството;

**Изпълнител:** МВР

**Управление на МПС от неправоспособни**

Броят на тежките ПТП по вина на неправоспособни водачи през последните години постоянно нараства. Заниженият родителски контрол води до масово управление на МПС с или без знанието на собствениците на автомобилите от деца и младежи - неправоспособни водачи. Жертвите от пътнотранспортните произшествия по вина на неправоспособни водачи надвишават тези по вина на водачи, употребили алкохол, поради което този вид нарушение е престъпление и изисква специално внимание.

За намаляване на ПТП вследствие управление на МПС от неправоспособни водачи се предвижда:

• Засилване на контрола в областите с концентрация на ПТП по вина на неправоспособни водачи;

**Изпълнител: МВР**

• Организиране и провеждане на кампании за опасностите и последствията от управлението на МПС от неправоспособни водачи;

**Изпълнител:** МВР, РУО на МОН, Областна администрация и общините

**II. ПОВИШАВАНЕ БЕЗОПАСНОСТТА НА ПЪТНАТА ИНФРАСТРУКТУРА**

Във връзка с повишаване на безопасността на пътната инфраструктура на 06.06.2017 г., в изпълнение на т. 2 от заповед № РД-07-124/05.06.2017 г. на Областен управител на област Ловеч, Комисия в състав: Председател: Бойко Пъдарски – заместник областен управител и членове: Георги Грозданов – директор на ОПУ – Ловеч, Венцислав Велев – ст. инспектор при ОД на МВР – Ловеч, Сектор ПП и Константин Карловски – гл. секретар в Областна администрация Ловеч извърши контролна инспекция свързана с пътната безопасност на републикански път I-3 от границата с област Плевен до път I-4 и по него до границата с област Габрово. При инспекцията бяха набелязани следните мерки за подобряване на пътната безопасност по двата участъка от републиканската пътна мрежа, както следва:

1. Попълване на знаковото стопанство; ОПУ – Ловеч да извърши проверка на вертикалната сигнализация и изготви заявка до АПИ за доставка и монтаж на липсващи/откраднати/ и повредени стандартни пътни знаци;
2. Възстановяване на хоризонталната маркировка на път І-3 в участъка начало Зл.Панега – етапна връзка „Прелог”;
3. Ремонт на пътната настилка в участъка между гр. Луковит и с. Румянцево. Настилката е в лошо състояние, особено в населените места - гр.Луковит, с. Петревене и с. Румянцево. Наблюдават се силно изразени коловози с амплитудна деформация 10 -15 см, напречни и надлъжни пукнатини. Участъкът е много натоварен/над 7 000 автомобила на денонощие/ и спешно се нуждае от ремонт;
4. Обезопасяване на стар каптаж на ВиК – Ловеч, намиращ се в дясно след с. Румянцево по посока София – челните стени от бетон са частично разрушени, липсва обезопасителна решетка или капак. Поради непосредствената близост на каптажа до ръба на настилката, представлява реална опасност за движението;
5. Поправка на компрометираните капаци на ревизионните шахти в населените места Златна Панега и Брестница;
6. Корекция на хоризонталната и вертикална маркировки по път І-3 и път І-4, както следва:

Път І-3 от км 135+344 до км 136+420

Път І-4 от км 30+685 до км 31+100

от км 63+798 до км 64+152

от км 66+500 до км 66+570

от км 67+278 до км 67+330

1. Монтиране на пътни знаци С7 двустранни на път І-4 от км 36+350 до км 36+750/лява крива / с цел по-доброто сигнализиране на хоризонталната крива, както в светлата така и в тъмната част на денонощието и два броя предупредителни пътни знаци А1 и А2.

**Управление на безопасността в населените места**

Около 58 % от тежките ПТП са регистрирани на територията на населените места. Основните причини за възникването на ПТП в населено място са отнемане предимството на ППС при пресичане или при извършване на даден вид маневра като отнемане предимство на пешеходец, неспазване изискваната дистанцията между МПС, неправилно движение, както и управление на МПС след употреба на алкохол.

В редица случаи при изграждане на пътната инфраструктура проблемите на БД се подценяват. Финансовите средства, които се предвиждат за подобряване БД и намаляване на жертвите от ПТП са недостатъчни.

Мерките за предотвратяване на ПТП **в населените места** през 2017 г.са:

• Включване на проблемите на безопасността на велосипедното и пешеходно движение в населените места като неразделна чест от планирането и изграждането на населените места в транспортно-комуникационно отношение и организация на движението;

**Изпълнител:** МВР, РУО на МОН и общините

• Документиране и анализиране на ПТП и конфликтните места по пътната и уличната мрежа и тяхното огласяване сред населението;

**Изпълнител:** МВР, медиите и общините

• Обезопасяване на районите около училищата с пътна маркировка, предупредителни светофари, изкуствени неравности, предпазни огради и да се ограничи достъпа на МПС в училищните дворове;

**Изпълнител:** Общините, МВР, РУО на МОН

• Ремонт на уличната мрежа, а на места където е необходимо полагането на износващ пласт грапава настилка увеличаваща сцеплението и намаляваща спирачния път;

**Изпълнител:** Общините

• Монтаж на гумени ограничители на скоростта в населените места;

**Изпълнител:** Общините

• Освежаване на съществуващата хоризонтална маркировка и полагане на нова, там където условията на движение го изискват;

**Изпълнител:** Общините

• Подмяна на повредената вертикална сигнализация;

**Изпълнител:** Общините

* Изпълнение на Дългосрочната стратегия за заетост на хората с увреждания 2011 – 2020 г.

Визията на дългосрочната стратегия за заетост на хората с увреждания е създаването на условия за пълноценно интегриране на хората с увреждания в нормалния икономически и социален живот на страната ни.

В тази връзка е изработен План за действие по изпълнение на дългосрочната стратегия за заетост на хората с увреждания 2011-2020 г.

Определената стратегическа цел е осигуряване на условия за ефективно упражняване на правото на свободен избор на трудова реализация на хората с увреждания в трудоспособна възраст и подобряване качеството им на живот като условие за свободно и пълноценно включване в обществения живот на страната. Планът има три оперативни цели, като втората е „Създаване на предпоставки за водене на самостоятелен, независим живот от хората с увреждания“ Очакваните резултати са осигуряване на социална интеграция и възможности за повишаване напригодността за заетост. Човек с увреждане дори и да има работа, ако не може да се придвижи до местоработата си, той няма как да упражни правата си на труд.

Мерките определени в тази насока са за осигуряване на условия за движение, спиране и паркиране на моторни превозни средства управлявани от хора с увреждания и достъпен градски транспорт. Създаване на предпоставки за устойчива мулти -модална градска мобилност.

**Изпълнител:** Общините съвместно с КАТ

**Безопасност на общинските пътища**

Пътната инфраструктура не отговаря на съвременните изисквания. Увеличаващият се трафик, неизправността на пътното платно, резките промени в скоростните режими и пропуските при сигнализацията, са предпоставки за много от ставащите ПТП.

Причините за възникването на ПТП извън населено място основно са от страна на водача на МПС. Най-често те са отнемане предимството на ППС или при неправилно извършване на маневрите изпреварване, изпреварване и разминаване, завиване и престрояване; управление на МПС с несъобразена скорост при ограничена или намалена видимост; неправилно използване на светлините при разминаване.

Мерки за предотвратяване на ПТП извън населените места са насочени към подобряване на управлението на движението по участъците от републиканската и общинската пътна мрежа чрез създаване на организация за информиране на водачите при промяна условията за движение.

**Изпълнител:** МВР

**ІІІ. ЗАСИЛЕНА КОНТРОЛНА ДЕЙНОСТ**

Контролната система на БД е с ниска степен на техническа обезпеченост. Преобладаващата част от техническите средства са силно зависими от субективния фактор. Системите за автоматичен контрол на нарушенията са единици. Разкриваемостта на нарушенията в отделни райони и периоди на денонощието е много ниска. Не е достатъчна координацията между контролните органи на отделните институции. В общия случай контролът има формален характер и не е свързан с конкретната пътнотранспортна обстановка.

Мерките насочени към контролната дейност са:

• Повишаване на качеството и обема на проверките на пунктовете, които извършват периодични прегледи за техническата изправност на превозните средства и учебната форма за обучение на кандидати за придобиване на правоспособност за управление на МПС;

**Изпълнител:** МВР и общините

• Подобряване на координацията в работата на отделните контролни органи чрез създаване на съвместни екипи на службите за контрол и общ план за целогодишна дейност;

**Изпълнител:** МВР и РД АА

• Извършване на внезапен технически контрол на пътя и в пунктовете за провеждане на периодичен технически контрол, в т.ч. на кампании за сезонни проверки на показателите за техническа изправност на МПС;

**Изпълнител:** МВР и РД АА

• Завишен контрол за спазване нормите на натоварване на МПС по основните пътища;

**Изпълнител:** МВР и РД АА, съвместно с АПИ

• Постоянно наблюдение, контрол и управление на движението по автомагистралите и участъци от първокласните пътища.

**Изпълнител:** МВР

**ІV. УСЪВЪРШЕНСТВАНЕ СИСТЕМАТА ЗА МЕДИЦИНСКА ПОМОЩ**

От съществено значение за намаляване на последствията от възникналите ПТП е оказването на своевременна медицинска помощ, за което мерките са насочени към:

• Обучение на водачите и контролните органи за оказване на долекарска помощ на пострадали при ПТП;

**Изпълнител:** РСЗ съвместно с МВР и РД АА

**V. ПОВИШАВАНЕ НА ГРАЖДАНСКАТА ИНФОРМИРАНОСТ - КАМПАНИИ, КОНКУРСИ, СЪСТЕЗАНИЯ, ВИКТОРИНИ**

Мерките за повишаване на гражданската информираност - кампании, конкурси, състезания, викторини са насочени към:

• Организиране и провеждане на общински и областни кампании по проблемите на БД;

**Изпълнител:** Областна администрация и общините съвместно с МВР, РУО на МОН и НПО

• Усъвършенстване на специализираната превенция за намаляване на травматизма с децата, юношите, младите водачи и другите рискови групи участници в движението;

**Изпълнител:** МВР и общините

• Провеждане на информационни кампании по ползване на предпазните колани от пътниците на задните седалки, седалките за деца в автомобилите, предпазни каски от водачите на двуколесни ППС, светлоотразителни жилетки за деца, пешеходци и водачи;

**Изпълнител:** МВР и общините

• Ежегодна оценка на ефективността на провежданите кампании.

**Изпълнител:** Областна комисия по безопасност на движението по пътищата

**VI. ПОДОБРЯВАНЕ НА УПРАВЛЕНИЕТО НА БЕЗОПАСНОСТТА НА ДВИЖЕНИЕТО**

Като мярка за подобряване на управлението на безопасността на движението да се извършва анализ на причините за възникване на ПТП, целящ намаляване на факторите, водещи до възникване на произшествия

**ЗАКЛЮЧЕНИЕ**

Контролът по изпълнението на програма от мерки ще се осъществява ежегодно от комисията по безопасност на движението по пътищата, отчитайки статистическите показатели, предоставяни от Сектор „Пътна полиция” при ОД на МВР - гр.Ловеч, отчет на РУО на МОН и отчетите за изпълнение на Общинските програми за подобряване на безопасността на движението по пътищата. За съжаление черната статистика по пътищата и в ловешка област продължава да стряска, всички заедно трябва да работим за подобряване на негативните последици от ПТП-та в областта за това нека бъдем по-толерантни, спокойни и с повишено внимание на пътя, за да можем да стигнем благополучно, за където сме тръгнали.

Настоящата Програмата от мерки за подобряване на безопасността на движение по пътищата за 2017 г. е приета на 30 юни 2017 г. от Областна комисия по безопасност на движението по пътищата.